KTC ตั้งเป้ายอดใช้จ่ายผ่านบัตรในกลุ่มท่องเที่ยวปีนี้โต 30%
KTC คาดยอดใช้จ่ายผ่านบัตรในกลุ่มท่องเที่ยวปีนี้เติบโต 30% หลัง H1/59 โต 20% หรือราว 6 พันล้านบาท
14 ก.ค. 2559

นางสาวเจนจิต ลัดพลี ผู้อำนวยการ-การตลาดเพื่อการท่องเที่ยวและสันทนากสน บริษัท บัตรกรุงไทย จำกัด (มหาชน) หรือ KTC เปิดเผยว่า บริษัทคาดว่ายอดใช้จ่ายผ่านบัตรในกลุ่มท่องเที่ยวปีนี้จะมีการเติบโต 30% จากปีก่อนมียอดใช้จ่ายผ่านบัตรในกลุ่มท่องเที่ยวอยู่ที่ 1.1 หมื่นล้านบาท โดยในช่วงครึ่งปีแรกมีการเติบโตแล้วกว่า 20% หรือมีมูลค่าใช้จ่ายผ่านบัตรกว่า 6 พันล้านบาท ซึ่งคิดเป็นสัดส่วน 10% ของยอดใช้จ่ายผ่านบัตรทั้งหมดของ KTC
ขณะที่ คาดว่าจะมียอดใช้จ่ายผ่านบัตรในการจัดงานมหกรรมท่องเที่ยว “เที่ยวทั่วไทย ไปทั่วโลก ครั้งที่ 19” ซึ่งได้ร่วมกับทางสมาคมไทยบริการท่องเที่ยว (TTAA) ไทย-อะมาดิอุส เซาท์อีสเอเชีย และบริษัท ประกันภัยไทยวิวัฒน์ ราว 100 ล้านบาท ซึ่งมีการเติบโตเมื่อเทียบกับงานครั้งที่ผ่านมาที่มียอดใช้จ่ายผ่านบัตรอยู่ราว 80 ล้านบาท
ทั้งนี้ ในช่วงต้นปีที่ผ่านมาบริษัทฯ ได้ร่วมกับพันธมิตรไม่ว่าจะเป็นบริษัททัวร์ สายการบิน รวมถึงที่พักทั้งในและต่างประเทศ เพื่อที่จะให้สิทธิประโยชน์เฉพาะผู้ถือบัตร KTC ประกอบกับภาครัฐฯได้ใช้นโยบายในการลดหย่อนภาษีช่วยสนับสนุนให้ประชาชนมีการท่องเที่ยวมากขึ้น ทำให้ผลประกอบการในช่วงครึ่งปีแรกมีการเติบโตอย่างมีนัยสำคัญ
สำหรับในครึ่งปีหลังบริษัทฯจะเน้นทำการตลาดในประเทศมากขึ้น โดยจะมีการจัดงานประกวดโรงแรมบูทีคที่ดีที่สุด เพื่อที่จะให้ประชาชนรู้จักโรงแรมบูทีคในประเทศไทยมากขึ้น และมอบสิทธิประโยชน์พิเศษให้ผู้ถือบัตร KTC เพิ่มเติมด้วย
 